钦定古今图书集成/明伦汇编/宫闱典/第081卷 > 后汉
## 钦定古今图书集成/明伦汇编/宫闱典/第081卷 > 后汉

后汉定“公主署置家及加封、袭封名号之制。”

按：《后汉书百官志》：“诸公主每主家令一人，六百石；丞一人，三百石。”本注曰：“其馀属吏，增减无常。”

〈注〉《汉书》曰：“主簿一人，秩六百石；仆一人，秩六百石；私府长一人，秩六百石；家丞一人，三百石；直吏三人，从官三人。”《东观书》曰：“其主薨，无子，置傅一人守其家。”

按《后纪》末，“汉制，皇女皆封县公主，仪服同列侯。其尊
崇者加号长公主，仪服同蕃王；诸王女皆封乡、亭公
主，仪服同乡、亭侯。”肃宗唯特封东平宪王苍、琅邪孝
王京女为县公主。其后安帝、桓帝妹亦封长公主，同
之皇女。其皇女封公主者，所生之子袭母封为列侯，
皆传国于后。乡、亭之封，则不传袭。其职僚品秩，事在
《百官志》。按《汉官仪》：“长公主傅一人，私府长一人，食
官一人，永巷长一人，家令一人，秩皆六百石，各有员
吏。”而乡公主傅一人，秩六百石；仆一人，六百石；家丞
一人，三百石也。

按《独断》：“王者子女封邑之差，帝之女曰公主，仪比诸
侯；帝之姊妹曰长公主，仪比诸侯王；异姓妇女以恩
泽封者曰君，比长公主。”

### 顺帝永建五年冬十月乙亥定远侯班始坐杀其妻阴城公主腰斩同产皆弃市

〈注〉始，班固孙也。尚顺帝姑阴城公主。《东观记》曰：“阴城公主，名贤得。”